<classify> MACHI Mosi 2017 serikali ilipopiga marufuku uuzwaji wa vinywaji vikali katika vifungashio vya plastiki maarufu kama viroba, wauzaji wa vileo wamebuni mbinu ya uuzaji wa pombe hizo.Viroba ilikuwa ni kinywaji ambacho kimefungashwa kwenye vifuko vya plastiki kwa ujazo mdogo .Vilikuwa vikiuzwa kuanzia Sh 1,000 kulingana na ukubwa wa kifungashio na aina kiya pombe husika.Wateja wakuu walikuwa ni madereva wa mabasi ya mikoani, daladala, malori, bodaboda na vijana wengine, hali iliyokuwa ikichangia kwa kiasi kikubwa ajali za barabarani na uhalifu wa aina nyingine.Baadaye Waziri Mkuu Kassim Majaliwa aliagiza kusitishwa uuzwaji wake, kwa kuwa vilikuwa vikiathiri afya ya mwili na akili ya watumiaji wake hasa vijana na waendesha vyombo vya moto vya usafiri.Uchunguzi wa gazeti Ikiwa ni zaidi ya miaka mwili tangu ilipowekwa marufuku hiyo, gazeti hili limefanya ufuatiliaji wa kina katika maeneo mbalimbali jijini Dar es Salaam na kubaini kuwapo kwa staili mpya ya uuzaji wa pombe kali kwa bei rahisi kwa kutumia mbinu nyingine, ambayo inaonekana kuwa ni mbadala wa viroba.Staili hiyo ni kwamba muuzaji ananunua chupa kubwa mzinga ya pombe kali, kama vile konyagi au K Vant na kisha anauza kwa kutumia glasi ndogo kwa bei ya chini kwa watumiaji.Uuzwaji huo umeonekana kuwa ni mbadala wa viroba, kwa kuwa bei yake inauzwa kuanzia Sh 500 hadi Sh 1000 kulingana na ukubwa wa ujazo wa glasi husika.Wateja wakuu ni walewale, madereva wa mabasi ya mikoani, daladala, malori, bodaboda, makondakta na vijana mitaani.Uuzwaji huu unafanywa zaidi katika vituo vya mabasi, hasa kwenye vioski vinavyouza bidhaa mbalimbali ikiwamo vinywaji vya kawaida, kama vile maji, soda, sigara na na vitambaa vya kufutia jasho leso.Mbinu hiyo pia hutumika katika baadhi ya baa za mitaani uswahilini. Kwa kawaida wanunuzi wakifika, hupendelea kukaa au kusimama eneo la nyuma la meza ya muuzaji na kuwekewa kinywaji husika kisha hunywa haraka na kuondoka.Wasemavyo wauzajiMuuzaji wa pombe katika kituo cha daladala Tabata Segerea, Anthony Mase, aliliambia gazeti hili kuwa muda ambao wanywaji hupendelea zaidi kwenda kununua ni mchana, ambapo wengi hununua ya Sh 500.Alisema anaweza kuuza hata mizinga mitatu kwa siku na kwamba wengi hupendelea kunywa konyagi.Wasemavyo watumiaji Mwendesha bodaboda wa Temeke Vetenari, Hassan Mwamedi, alisema wapo waendesha bodaboda wenzake wengi, ambao anawafahamu kuwa wananunua na kutumia pombe kwa staili hiyo.Alisema wengi wao ni wanaoendesha bodaboda usiku, ambao hununua kunywa hicho ili kujiepusha na usingizi.Kondakta wa daladala inayofanya safari zake kati ya Mbagala na Makumbusho, Mustapha Amza, alisema wauzaji wa pombe kali kwa staili hiyo utawakuta katika maeneo mengi ya vituo vya daladala, bodaboda na baa za mitaani.Jeshi la Polisi lanena Mkuu wa Kitengo cha Elimu kwa Umma Makao Makuu ya Idara ya Usalama Barabarani trafiki ya Jeshi la Polisi, Dar es Salaam, Abel Swai, alisema ni kosa kwa mwendeshaji wa chombo cha moto kunywa pombe kali wakati akiendesha.Alisema elimu imekuwa ikitolewa mara kwa mara kwa madereva wa vyombo vya moto kuhusu kuepuka kunywa vilevi wakiwa wanaendesha.Aliongeza kuwa wauzaji wa vinywaji hivyo kwenye vituo vya basi na daladala, watachukuliwa hatua.  <topic>: kitaifa 